Základná škola svätého Vincenta  
Námestie A. Hlinku 22, Ružomberok

Metodický list k téme Sezónnosť potravín – čo a kedy rastie u nás

1. Cieľ, zameranie aktivity  - projektový deň, spoznať a vedieť pomenovať jednotlivé plodiny, vedieť odkiaľ pochádzajú, kde sa pestujú, propagácia na Slovensku vypestovaných plodín

2. Vyučovací predmet  -  2. ročník
Prírodoveda – téma –kalendár, rok, ročné obdobia.
Výtvarná výchova – výtvarné osvojovanie predmetov, kompozícia, kombinovaná technika
Slovenský jazyk – sloh, dramatizácia, opis, vyplňovanie formulárov. 

3. Pomôcky  - zelenina a ovocie (počet kusov = počet žiakov), pracovný list = dotazník. výkresyA3, akvarelové farby, fixy, zaváraninové fľaše, papier na sušenie ovocia a strukovín, kôš a vrece na zemiaky, igelitové vrecko na mrazenie, tanier, špáradlá, šatka.

4. Príprava –Oboznámime žiakov s pripravovaným projektovým dňom. Každý žiak prinesie 1 ks ovocia alebo zeleniny.

5. Postup / Realizácia 

1. Vnímanie ovocia a zeleniny
Hmat – Do škatule vložíme rôzne druhy zeleniny a ovocia v rovnakom počte ako je počet žiakov. Deťom zaviažeme oči šatkou a následne si vytiahnu a ohmatajú ovocie alebo zeleninu a rozprávajú o vlastnostiach, ktoré zistili na základe hmatu. 
 napr. - tvar / podlhovastý, okrúhly/  veľkosť / prirovnať  napr. ako tenisová loptička, žiarovka a pod./  štruktúra povrchu / drsný- hladký, mäkký- tvrdý / 

Zrak-  Deti si odviažu šatku z očí a ovocie a zeleninu si poprezerajú. Zistia či výsledok ich doterajšieho skúmania je správny. Následne rozprávajú o vlastnostiach, ktoré zistili na základe zraku. Napr. / farba, tvar, atď./ 
Každé dieťa si nechá ovocie alebo zeleninu, podľa toho čo si vybralo zo škatule.

Vyučujúci zadáva deťom úlohy :
1. Rozdeľte sa do skupín podľa toho či ste ovocie, alebo zelenina.
2. Rozdeľte sa do skupín podľa toho či z vás človek konzumuje vňať, koreň, listy.....
3. Rozdeľte sa do skupín podľa toho či dozrievate na jar, v lete, alebo na jeseň.
4. Rozdeľte sa do skupín podľa toho či máte kôstku, jadrá, alebo semená.
5. Rozdeľte sa do skupín podľa toho či rastiete na strome, na kríku, na .......
6. Rozdeľte sa do skupín podľa toho či vás zavárajú, sušia, mrazia, .............
7. Rozdeľte sa do skupín podľa toho či rastiete na Slovensku, alebo nie..........


2. (živé) Zátišie 
Každá skupina si z ovocia a zeleniny ktoré jej bolo pridelené postaví zátišie. K dispozícii bude mať zaváraninové fľaše, papier na sušenie ovocia a strukovín, kôš a vrece na zemiaky, igelitové vrecko na mrazenie a pod. 
Deti porozprávajú o svojom zátiší a o tom akým spôsobom je vhodné uskladniť to ktoré ovocie.
3. Maľované zátišie (spojené s návštevou galérie)
Deti si svoje kompozície ovocia a zeleniny namaľujú. Každá skupina jedno zátišie, tak že pôjde aj o tímovú spoluprácu. Možnosť navštíviť galériu, po dohode prehliadka galérie, na origináloch obrazov vysvetliť pojem zátišie, možnosť maľovať priamo v galérii. 

4. Reklama na zdravú stravu – dramatizácia.
Žiaci dostanú za úlohu zahrať scénku propagujúcu zdraviu prínosné účinky ovocia zo svojho zátišia na náš organizmus, spojené s propagáciou ovocia a zeleniny vyprodukovanej na Slovensku. / pomôcka – informácie o vitamínoch v ovocí a zelenine. O ich účinku na naše telo/. Z nacvičených scénok sa urobia videonahrávky.

5. Ovocie a zelenina píšu životopis / dotazník /
Žiaci vypracujú dotazník, vypíšu formulár pre svoje ovocie alebo zeleninu:
Dátum narodenia: ........................................... napr. deň, mesiac, rok
Miesto narodenia: ........................................... napr. krík, strom atď.
Krajina pôvodu: .............................................. napr. Slovensko, exotické krajiny
Moje dobré vlastnosti ...................................... napr. aké vitamíny obsahujem
Pracovné skúsenosti ........................................ napr. príloha k hydine

					6. Ochutnávka 
Žiakom sa pripraví ovocie a zelenina na ochutnanie. Deti majú opäť zaviazané oči. 
Čuch-  Ovocie a zeleninu nakrojíme a deti ho ovoňajú. Rozprávajú o vôňach. 
            / výrazná – nevýrazná, príjemná – nepríjemná, atď. /
Sluch- Do nakrojených častí deti zahryznú a počúvajú aký zvuk vyvolalo zahryznutie. Dokážu deti na základe tohto zvuku rozoznať o aký druh ovocia a zeleniny ide?
Chuť- Po ochutnaní ovocia a zeleniny deti rozoznávajú akú má chuť. 
/ kyslú, sladkú, horkú, trpkú, atď. /
6. Zhrnutie 

Žiaci získajú poznatky o potravinách, o významnom postavení ovocia a zeleniny v strave, o dôležitosti vitamínov prijímaných v strave, spoznajú a zapamätajú si názvy ovocia a zeleniny ich použitie, spracovanie, skladovanie, o možnosti vypestovania si vlastných plodín (bio-kvalita potravín, žiaci sa dozvedia o potrebe podporovať nákup slovenských potravín a plodín.
Naučia sa vypracovať dotazník, zdramatizovať a podať informáciu o zdravom jedle.
Spoznajú pojem zátišie, kompozícia, prakticky to zrealizujú. 


